Burak Yılmaz

Burak Yılmaz (s. 15. heinäkuuta 1985 Antalya, Turkki) on turkkilainen jalkapalloilija ja jalkapallovalmentaja. Elokuusta 2025 lähtien hän on toiminut Gaziantepin päävalmentajana.

Yılmaz oli pelipaikaltaan hyökkääjä. Hän pelasi urallaan kotimaansa lisäksi Kiinan, Ranskan ja Alankomaiden sarjoissa. Hän pelasi Turkin maajoukkueessa vuosina 2006–2022 yhteensä 77 ottelua ja teki niissä 31 maalia. Hän kuului Turkin joukkueeseen EM-kilpailuissa 2016 ja 2020. 

 Seurajoukkueura 
Helmikuussa 2010 Yılmaz siirtyi pysyvällä siirrolla Trabzonsporiin.Burak Yılmaz geç de olsa imzaladı Ntvmsnbc.com. Viitattu 9.11.2012.  Hieman vaisuhkon alun jälkeen hän alkoi löytämään pikku hiljaa maalijyväänsä uudessa seurassaan ja viimeisteli lopulta ensimmäisellä kokonaisella kaudellaan 2010–2011 19 maalia 30 pelaamassaan sarjaottelussa. Joukkueeltakin kausi sujui hyvin, kun se sijoittui lopulta sarjassa toiseksi.

Kausi 2011–2012 sujui Yılmazilta vielä edellistä paremmin hänen voittaessa sarjan maalikuninkuuden 33 maalilla, jotka hän teki 34 ottelussa. Maalimäärä oli myös seuran uusi yhden kauden ennätys ja jätti taakseen näin Fatih Tekken tekemän ennätyksen (31) kaudelta 2004–2005.Burak Yilmaz breaks Trabzonspor's all time goal record! Turkish Football. Viitattu 9.11.2012. 

13. heinäkuuta 2012 Yılmaz siirtyi 4+1-vuotisella sopimuksella Galatasarayhin. Hänestä maksettiin 5 miljoonan euron siirtokorvaus.Burak Yılmaz'ın sözleşmesi feshedildi  Trabzonspor. Viitattu 9.11.2012.  Avauskaudellaan uudessa seurassa hän teki 24 maalia ja voitti jälleen sarjan maalikuninkuuden. Tuolla kaudella hän voitti Turkin-mestaruuden ja kaudella 2014–2015 toisen. Hän pelasi välillä Kiinassakin ja sitten jälleen kotimaassaan Trabzonsporissa ja Beşiktaşissa.

Kaudeksi 2020–2021 Yılmaz siirtyi Ranskan Ligue 1:n Lillen joukkueeseen kaksivuotisella sopimuksella. Hän voitti debyyttikaudellaan Lillessä Ranskan mestaruuden. Hän oli 16 maalillaan joukkueensa paras maalintekijä ja koko liigan maalintekijätilastossa jaetulla neljännellä sijalla. Seuraavalla kaudella hän pelasi 31 Ligue 1:n ottelua ja teki neljä maalia. Mestarien liigassa hän pelasi seitsemän ottelua kaudella 2021–2022 ja teki niissä kolme maalia.

Kesäkuussa 2022 Yılmaz allekirjoitti alankomaalaisseura Fortuna Sittardin kanssa viisivuotisen sopimuksen, joista kaksi ensimmäistä vuotta pelaajana ja kolme jälkimmäistä valmentajana.  Kaudella 2022–2023 hän pelasi 26 Eredivisien ottelua, joissa hän teki yhdeksän maalia, sekä yhden KNVB-cupin ottelun.

Kesäkuussa 2023 Yılmaz ilmoitti lopettavansa pelaajauransa.

 Maajoukkueura 

Yılmaz pelasi Turkin maajoukkueessa 77 ottelua ja teki niissä 31 maalia. Hän on Turkin maajoukkueen kaikkien aikojen toiseksi paras maalintekijä. EM-kilpailuissa 2016 hän pelasi Turkin kaikissa kolmessa ottelussa ja kahdessa niistä täydet minuutit. Hän teki joukkueensa ensimmäisen maalin viimeisessä alkulohko-ottelussa Tšekkiä vastaan. Maaliskuussa 2021 hän teki hattutempun MM-karsintaottelussa Alankomaita vastaan Turkin voittaessa kotiottelunsa maalein 4–2, ja hänestä tuli vanhimpana hattutempun MM-karsinnoissa tehnyt pelaaja. Kesän 2021 EM-kilpailuissa hän pelasi täydet minuutit jokaisessa kolmessa Turkin ottelussa. Hän toimi vuosina 2019–2022 maajoukkueen kapteenina.

Maaliskuussa 2022 Yılmaz päätti maajoukkueuransa Turkin karsiuduttua vuoden 2022 MM-kilpailuista.

 Ura valmentajana 
Yılmazin valmentajaura alkoi heti hänen pelaajauransa päättymisen jälkeen, kun hänet nimitettiin Beşiktaşin apuvalmentajaksi. Lokakuussa 2023 hän nousi Beşiktaşin väliaikaiseksi päävalmentajaksi Şenol Güneşin saatua potkut. Yılmaz valmensi Beşiktaşia kuuden ottelun ajan, kunnes jätti tehtävänsä marraskuussa 2023.

Tammikuussa 2024 Yılmazista tuli Kayserisporin päävalmentaja. Kayserispor sijoittui hänen alaisuudessaan Turkin Superliigassa sijalle 10 kauden 2023–2024 päätteeksi. Syyskuussa 2024 Yılmaz erosi tehtävästään Kayserisporin päävalmentajana, kun joukkue ei ollut voittanut yhtäkään kuudesta ensimmäisestä sarjaottelustaan kaudella 2024–2025.

Tammikuussa 2025 Yılmaz aloitti Kasımpaşan päävalmentajana. Joukkue sijoittui Turkin Superliigassa kauden 2024–2025 päätteeksi kymmenenneksi. Yılmaz jätti kesäkuussa 2025 tehtävänsä Kasımpaşan päävalmentajana.

Elokuussa 2025 Yılmaz nimitettiin Gaziantepin päävalmentajaksi kauden 2025–2026 loppuun ulottuvalla sopimuksella.

 Lähteet 

 Aiheesta muualla 

 Burak Yilmazin tilastot National Football Teams -sivustolla 

Luokka:Turkkilaiset jalkapalloilijat
Luokka:Turkkilaiset jalkapallovalmentajat
Luokka:Vuonna 1985 syntyneet
Luokka:Elävät henkilöt